[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek. Kormánytagok és kormánypárti képviselők nem tartózkodnak az ülésteremben.]] Tisztelettel köszöntöm képviselőtársaimat. Az Országgyűlés rendkívüli ülését megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Köszöntöm kedves vendégeinket és mindenkit, aki figyelemmel kíséri mai munkánkat.Napirend előtti felszólalások következnek. Tájékoztatom önöket, hogy a kormány részéről válaszok nem fognak elhangozni. Napirend előtti felszólalásra jelentkezett a Jobbik képviselőcsoportjából: „Legyen végre világosság!” címmel Jakab Péter frakcióvezető úr. Parancsoljon, frakcióvezető úr, öné a szó.
Köszönöm a szót. Tisztelt Elnök Úr! Tisztelt Ház! Az első kérdésem rögtön az: hol van a kormány, hol van a Fidesz, és legfőképp hol van a nemzet bozótharcosa, hol van Kósa Lajos? Azért lenne fontos az ő jelenléte, mert az ő megnyilvánulásai azért általában jól mutatják azt, hogy hogyan is viszonyul a Fidesz a klímapolitikához. Nagyjából pont sehogy, mert aki a Fidesz vezető politikusaként képes a lángoló esőerdőt egy közönséges bozóttűznek titulálni, nahát, annál teljes a sötétség. Kósa Lajos fejében nemhogy a bozót, de az értelem szikrája sem lángol. [[Derültség az ellenzéki pártok soraiban.]] Ezek után én szkeptikus vagyok, hogy egyáltalán van-e értelme olyan képviselőkkel vitatkozni klímapolitikáról, akik azt gondolják, hogy a globális felmelegedés egy ócska sorosista trükk, akik azt gondolják, hogy ha valaki küzd a globális felmelegedés ellen, az lényegében veszélyezteti a rezsicsökkentést; és ezt nem egy humorista mondta, hanem Orbán Viktor. Én azt gondolom, hogy az Európai Unió nem kért túl sokat akkor, amikor arra szólította fel a tagállamokat, hogy közösen lépjünk fel a klímavédelem érdekében azért, hogy ennek a közös fellépésnek legalább 2050-re legyen már látható és érezhető eredménye. Erre mit mond a bozótharcos főnöke? Állj, ez így nem jó, ez veszélyezteti a rezsicsökkentést! Az ember esze megáll, hogy a Fidesz még ebben a kérdésben is hazudik, és még ebben a kérdésben is képes szembemenni a nemzetközi közvéleménnyel, képes szembemenni Európával, tovább fokozva Magyarország nemzetközi elszigeteltségét. Három dolgot meg kell jegyezni. Egy: 2050-ben nem az lesz a kérdés, hogy mekkora a számla, hanem az, hogy túléljük-e a klímaváltozást. Kettő: Magyarországot nem elszigetelni, hanem leszigetelni kellene, már ha komolyan gondoljuk a rezsicsökkentést. Három: a rezsicsökkentést nem a klímavédelem veszélyezteti, hanem az, amikor a fideszes politikusok bevásárolják magukat az energiaszektorba. Amikor Mészáros Lőrinc megvette a Mátrai Erőművet, azon nyomban a cég vezérigazgatója miről beszélt? Arról, hogy itt az ideje emelni a lakossági energiaárat. Na, hát ha valami, akkor ez veszélyezteti a rezsicsökkentést; meg az, hogy a Fidesz 40 százalékkal drágábban adja a gázt a lakosságnak, mint amit a világpiac indokolttá tenne. Mari néni, Józsi bácsi minden hónapban közel kétszer annyit fizet a gázért, mint amennyit kellene, és ahelyett, hogy a Fidesz megfelezné a rezsit, kiszúrják a nyugdíjasok szemét öt év elteltével kilencezer forint rezsiutalvánnyal. A fideszes polgármesterek meg ezzel a rezsiutalvánnyal kampányolnak ahelyett, hogy a településükön élő valamennyi nemcsak a nyugdíjas, valamennyi polgárnak kikövetelnék a valóságos és jogos, igazságos rezsicsökkentést. Ez a baj a fideszes polgármesterekkel, hogy nem a lakosságot képviselik, hanem a kormányt. Ha a kormány valahol migránsszállót akar létesíteni az ukrán vendégmunkásoknak, ezek a polgármesterek hallgatnak. Ha a kormány elveszi a melóstól a kafetériát, ezek a polgármesterek hallgatnak. Ha a kormány leépíti az egészségügyet, ezek a polgármesterek hallgatnak. De ha az ellenzék jelöltjeit kell mocskolni, ha az ellenzék jelöltjeit kell sorosozni, gyurcsányozni, meg nem tudom én, migránssimogatózni, akkor ezek a polgármesterek a leghangosabbak, mert ők a Fidesz bábjai, soha nem fogják a lakosságot képviselni, mindig csak Orbán Viktornak akarnak megfelelni. Tudják, hogy miért? Azért, mert még polgármesterjelöltek is csak Orbán Viktor kegyéből lehetnek, ezért soha nem fognak vele szembemenni, ellentétben azokkal az ellenzéki polgármesterekkel, akik a lakosság bizalmából lesznek polgármesterek, és ezért a lakosságot szolgálják. No, ezért lehetnek sikeresebbek az ellenzéki települések, mint a kormánypártiak. Meg még valami miatt: mi, jobbikosok, mi, ellenzékiek képesek vagyunk arra, amire a Fidesz 2010 óta nem; láthatóan most sem képes. Mi képesek vagyunk meghallgatni a másikat, képesek vagyunk keresni azokat a pontokat, amelyek összekötnek bennünket, sőt egyébként nem spóroljuk meg a vitáinkat sem, mert azt gondoljuk, hogy a vita a fejlődés motorja. Aki vitaképtelen, az fejlődésképtelen. Ahogy láthatjuk, a Fidesz egy fejlődéstani zsákutca. Itt az idő, hogy ez az ország kijöjjön ebből a zsákutcából, mert nem akkor fogunk fejlődni, ha mindennap sorosozunk meg migránsozunk, hanem akkor fogunk fejlődni, ha végre olyan polgármesterek lesznek ebben az országban, akik a lakosság egészét képviselik, mert az ügyeink is közösek. Bérfejlesztésre nemcsak a jobbikos szavazónak van szüksége, de a fideszesnek meg a szocialistának is. Hovatovább modern egészségügyre és minőségi oktatásra mindenkinek szüksége van. Sőt, a globális felmelegedés sem válogat pártszimpátia alapján, ennek mindannyian az áldozatai leszünk. Úgyhogy ezekben a kérdésekben igenis együtt és közösen kellene fellépnünk. Az a párt, amelyik ma, a XXI. században képtelen együttműködni és a Fidesz láthatóan képtelen , az a nemzet sírját ássa. De hogy a végére valami pozitívat is mondjak: a múlt héten egy írásbeli kérdésemre válaszul az agrárminiszter elismerte, hogy igen, a globális felmelegedés miatt emelkedett 60 százalékkal egy év alatt a burgonya ára Magyarországon. Én örülök annak, hogy miniszter úr nem kente az egészet Sorosra, hanem elismerte, hogy baj van. Na, ez lehet az első lépés a megoldás felé vezető úton. Úgyhogy én ezek után a bozótharcosnak is csak azt tudom kívánni, amit az összes többi fideszesnek: legyen végre világosság!
Köszönöm szépen, frakcióvezető úr. „Aktuális ügyekről” címmel az MSZP képviselőcsoportjából Tóth Bertalan frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! [[Az ellenzéki képviselők felé fordulva:]] Ide tudok csak fordulni, mert valakihez csak kell beszélni. Nem jó, de nem is tragikus. Ez a mondat egy filmsorozatban hangzott el, a Csernobil című minisorozatban, amikor az első sugárzási értékeket mérték, és lemérték, hogy 3,6 röntgen a sugárzás mértéke, erre mondta az ottani főmérnök, hogy nem jó, de nem is tragikus. Aztán kiderült, hogy ez a műszer csak eddig tudott mérni, és többezerszerese, több tízezerszerese volt a sugárzás. Ez a hozzáállás jellemzi a Fidesz-kormány hozzáállását a klímaváltozáshoz is: nem jó, de nem is tragikus, hiszen az évről évre melegebb nyár, a jégsapkák és a gleccserek olvadása, az egyre nagyobb területeket veszélyeztető szárazság, az egyre problémásabb tiszta ivóvíz és tiszta levegő elérése nem jó, de nem tragikus. Nos, szeretném jelezni, hogy de, rossz is és tragikus is az a helyzet, ami felé halad világunk, és ami felé éppen a Fidesz-kormányzat vezetné országunkat. A klímaváltozás szerintük nincs, de ha mégis van, akkor az biztos valamiféle liberálszocialista, kommunista, biciklista, Soros-ügynök-, migránstalálmány, viszont teljesen egyértelmű a kormány politikája: ez a hozzáállás az Orbán-közeli oligarchák érdekeit szolgája, hiszen pontosan látjuk, hogy Mészáros Lőrinc hogyan terjeszkedik az energetikai piacon, fontos neki a gáz, fontos neki a kőolaj, a fosszilis energia. Miközben Földünk tüdeje lángol, ahogy hallottuk is, Kósa Lajos azt mondja, hogy bozóttűz; Áder János mint fő klímavédő egy szót nem szólt arról, amikor a kormány megvétózta az Európai Unió klímasemlegességét, hogy érjük el 2050-ig, egy szava nem volt ezzel kapcsolatban. Mindeközben Ferenc pápa ökológiai katasztrófának nevezte a klímaváltozást, mely világméretű gazdasági és társadalmi válságot idézett elő, a keresztény kormány pedig ezzel kapcsolatban azt mondja, hogy nem jó, de nem is tragikus. Tisztelt Képviselőtársaim! Greta Thunberg, a svéd gimnazista, környezetvédő aktivista azt mondta: „Azt akarom, hogy úgy viselkedjenek, mint ha személyes krízist élnének át. Azt akarom, hogy úgy cselekedjenek, mint ha égne a házuk. Merthogy ég is.” Érdemes megfontolni az ő szavait. [[10.10]] Tisztelt Képviselőtársaim! Lehet, hogy a Fideszt most nem tudtuk bekényszeríteni a Ház falai közé, és ebből egyértelmű, hogy azt a határozati javaslatot, amelyet közösen benyújtottunk, a parlament nem is tárgyalja és nem is tudja elfogadni. Viszont tudunk cselekedni. Október 13-án az önkormányzati választásokon, hosszú utat megtéve, de a megyei jogú városok zömében, a fővárosban létrehoztunk egy olyan ellenzéki szövetséget, amely lehetővé teszi, hogy felszabadítsuk a magyar városokat a Fidesz-uralom alól, megtörjük a Fidesz hegemóniáját. Ez a szövetség alkalmas tud lenni arra, hogy ha még nem is nyerünk, de a győzelem esélyét megteremtsük. És nemcsak ezért fontos az önkormányzati választás, hanem azért is, mert az önkormányzatokban, a szabad városokban mi, ellenzéki pártok azt fogjuk képviselni, hogy az önkormányzatok is tudnak tenni a klímaváltozás ellen: energiahatékonysági beruházásokkal, a levegőtisztaság biztosításával, a tömegközlekedés szervezésével, és sok-sok olyan lépést tudnak az önkormányzatok megtenni, amely a klímaváltozás ellen tud tenni. Éppen ezért fontos, hogy október 13-án minél több település szabad város legyen, minél több településen ezt a klímavédelmi politikát a valóságban is meg tudjuk mutatni. Pontosan tudjuk, hogy a Fidesz-politika hova vezet. Aki felelősséget érez a környezete iránt, az adjon lehetőséget számunkra, hogy a szabad városokban fel tudjunk lépni a klímaváltozással szemben. Teremtsük meg a győzelem esélyét! Hajrá, szabad városok! Köszönöm szépen.
Köszönöm szépen, frakcióvezető úr. Ugyancsak „Aktuális ügyekről” címmel jelentkezett napirend előtti felszólalásra a Párbeszéd képviselőcsoportjából Szabó Timea frakcióvezető asszony. Parancsoljon, frakcióvezető asszony, öné a szó.
Köszönöm. Tisztelt Képviselőtársaim! Ezt a rendkívüli ülést azért hívtuk össze, mert az Európai Bizottság egy nagyon friss jelentése szerint a magyar emberek 96 százaléka, azaz tízből tíz magyar ember aggódik a klímaváltozás miatt. Aggódik, mert pontosan tudja azt, hogy ha nem cselekszünk nagyon-nagyon gyorsan, akkor a gyerekeink, unokáink a szó legszorosabb értelmében már egy élhető lakóhelyért, élelemért és a vízért fognak háborúzni. Kedves itt nem lévő, azaz nulla darab kormánypárti Képviselő! Tudják, az a baj, hogy amikor maguk nem jönnek el egy ilyen nagyon fontos ülésre, akkor nem velünk szúrnak ki, hanem nyíltan kimondják azt, hogy önök magasról tesznek a magyar emberek egyik legégetőbb problémájára és a gyerekeink jövőjére. Miközben a Fidesz-frakció szerint az ellenzék csak botránykeltéssel foglalkozik, amikor összehívjuk ezt az ülést a klímaváltozással és a klímakatasztrófával kapcsolatban, akkor közben kiderül, hogy idén nyáron mérték a legmelegebb időt az egész világon. Még az ellenzékiséggel aligha vádolható Origo is a következő címmel jelentetett meg egy cikket júniusban: „Iszonyú meleg lesz Budapesten a legújabb tanulmány szerint”. Bizony, néhány éven belül olyan elviselhetetlen hőség lesz Budapesten, hogy a gyerekek, idősek, beteg emberek, de még az egészséges felnőttek is kegyetlen idők elé néznek. Amikor a klímaváltozásról beszélünk, akkor nem a jövőről, hanem a jelenről beszélünk. Nem húsz év múlva, hanem idén nyáron történt az, hogy a Kútvölgyi Kórházban rosszul lett műtét közben egy kórházi dolgozó, mert 34-35 fok volt a műtőben, de a betegek is friss műtét után 33-34 fokos szobában kénytelenek úgymond gyógyulni, mert sehol nincs például klímaberendezés. De a szélsőséges hőhullámok nemcsak Budapestet fogják veszélyeztetni. Az Országos Meteorológiai Szolgálat előrejelzései szerint a következő évtizedekben az ország területének 40 százalékában évente akár két hónapig is lehet 38-40 fok. Békéscsaba, Orosháza, Szeged, Kiskunfélegyháza, Kecskemét és Szolnok, sőt Debrecen és Nyíregyháza is mind abba a zónába esik, ahol nyaranta élhetetlen állapotok uralkodnak majd. Európában már aktívan tesznek azért, hogy megvédjék a lakosságot, és tegyenek a klímaváltozás hatásai ellen, itthon viszont Orbán Viktor még mindig az ellenzék hisztijének titulálja ezt a problémát. Amíg az Unióban aktív a nap- és szélenergia-termelés, addig Orbán Viktor blokkolja a nap- és szélerőművek építését, nehogy kiderüljön, hogy van egy sokkal tisztább, olcsóbb energiaforrás, mint a Paksi Atomerőmű vagy éppen Mészáros Lőrinc mátrai szénerőműve. De megint itt sem szól semmi másról ez az egész Orbán Viktornak, csak a haverok lopásáról és meggazdagodásáról. 2016-ban Orbán Viktor egy olyan szabályozást vezetett be Magyarországon, amely szerint a lakott területek 12 kilométeres körzetében nem lehet szélerőművet építeni. Na most, az a helyzet, hogy Magyarországon nincs olyan pont, ahol ez a szabályozás életbe tudna lépni, azaz tudnának szélerőművet építeni, mert láss csodát, csak 11,5 kilométeres körzetben vannak ilyen pontok. Nem véletlen, hogy Orbán Viktor pont 12 kilométert szabott meg azt akarják, hogy ne épüljenek szélerőművek. Ilyen pofátlan szabályozás a világon sehol máshol nincs! De Orbán Viktor és az emberei a fákat is úgy irtják, mintha azok lennének a legfőbb ellenségeink. Hőkamerás felvételek mutatják azt, hogy a betonon nyáron 70 fokos hőségben sugároz az aszfalt, miközben a fás részeken 25-30 fok van csak. Orbán Viktor és kormánya Tarlós István helytartóval együtt tagadja ezt a közelgő veszélyt, és esélyt sem ad a magyar embereknek arra, hogy felkészülhessenek, hogy védekezhessenek. De mi üzenjük nekik, hogy október 13-án itt vannak az önkormányzati választások, ahol a városoknak újra esélyt fogunk adni arra, hogy saját hatáskörben tegyenek a klímaváltozás ellen. Budapesten Karácsony Gergely is arra készül, hogy a megafonba idétlenkedő Tarlós Istvánt leváltva, a fővárosiakat megvédje a közelgő veszélytől. Karácsony Gergely vezetésével Budapesten lecseréljük a környezetszennyező buszokat, fejlesztjük a kötöttpályás közlekedést, bővítjük a bicikliút-hálózatot. A kórházakat klímaberendezéssel szereljük fel; folytatjuk a budapesti lakásállomány energiahatékony szigetelését; elősegítjük a napelem terjedését; az új fővárosi beruházást megújuló energiával látjuk el; létrehozzuk a város legnagyobb telepített parkerdejét, a budapesti nagyerdőt; tájékoztató kampányokat indítunk a lakosságnak és az iskolákban is, hogy fel tudjanak készülni a klímatudatos életre. Kormánypárti képviselők, maguk el sem jönnek egy ilyen nagyon fontos vitára, mi viszont október 13án megmutatjuk, hogy a változás a városokban el fog kezdődni. Budapesten Karácsony Gergely vezetésével, vidéken pedig az újonnan megválasztott ellenzéki polgármesterekkel közösen meg fogjuk védeni a magyar embereket a klímaváltozás hatásaitól. [[Az elnök a csengő megkocogtatásával jelzi az időkeret leteltét.]] Október 13-án megmutatjuk, hogy a jövőnk nem Orbán Viktor tolvaj haverjaié, hanem a gyerekeinké. Köszönöm.
Köszönöm, frakcióvezető asszony. „Miért hallgat a kormány arról, hogy mit vállal az ENSZ klímacsúcson?” címmel az LMP képviselőcsoportjából Schmuck Erzsébet frakcióvezető-helyettes asszony jelentkezett napirend előtti felszólalásra. Parancsoljon, öné a szó.
Köszönöm a szót, elnök úr. Tisztelt Ház! Először is engedjék meg, hogy köszöntsem a civil szervezetek képviselőit ott a karzaton , akiknek komoly elvárásuk és üzenetük van a politikusok irányába. Tisztelt Képviselőtársaim! Egy kicsit bíztam abban, hogy a mai ülésre eljön a miniszterelnök és a köztársasági elnök is, felszólalnak, és hitet tesznek amellett, hogy értik korunk legnagyobb kihívását, amely már a civilizációnk létét veszélyezteti. Reménykedtem abban is, hogy egy ilyen sorskérdésben, mint az éghajlatváltozás, a miniszterelnök mégiscsak meghallja az ENSZ főtitkára, Ferenc pápa, az EU felelős vezetői, tudósok és az emberek hangját, felelősséget vállal az éghajlatváltozás következményeinek csökkentése érdekében, és nem arra vár markát tartva, hogy az Európai Unió majd megoldja helyettünk ezt a kérdést. Reméltem azt is, hogy a miniszterelnök kinyilvánítja a mai ülésen: tudatában van annak, hogy Magyarország különösen kitett az éghajlatváltozás következményeinek, hogy a szélsőséges időjárási viszonyok komoly károkat okoznak már mind az emberek életében, élethosszában és a gazdaságban is. Tisztelt Képviselőtársaim! Jó lett volna arról is hallani, hogy a kormány mit vállal a szigorúbb klímacsökkentési célok érdekében, és hogy milyen alkalmazkodási lépéseket tervez az egyes ágazatokban. A miniszterelnöknek a mai ülésen azt is ki kellett volna mondania, hogy hibát követett el, amikor két alkalommal is leszavazta az Európai Unió szigorúbb klímacélkitűzéseit, és bocsánatot kér a magyar emberektől, hogy Brüsszelben nem a magyar emberek érdekeit képviselte, hanem az autóiparét és a lengyel széniparét. [[10.20]] Itt lett volna az ideje annak is, hogy a miniszterelnök kijelenti: támogatja a klímavészhelyzet kihirdetését, nekifog hazánk klímatörvénye elkészítésének, valamint az ország 2050-ig szóló dekarbonizációs terve elkészítésének, és hogy azonnal leállítja a zöldfelületek beépítését, és mindezek érdekében átalakítja a kormányát, létrehozza a klímaügyi és fenntarthatósági minisztériumot. Egy klímaügyekben felelős miniszterelnöknek ezeket ma itt ki kellett volna nyilatkoznia. De nem ez történt. A kormánytöbbség oldalán üres padsorok, a miniszterelnöki szék is üres. Ki kell mondanunk, hogy Magyarországnak szinte betonba öntött, klímaszkeptikus kormánya van, olyan kormány, amelyik vak. A legnagyobb kormánypártnak olyan politikusai vannak, akik nem látják az égő bozóttól az erdőt, akik az éghajlatváltozást kommunista trükknek, politikai csatatérnek tekintik. Nemcsak a tudósok tízezreinek, de még a saját szemüknek sem hisznek, pedig az elmúlt hónapokban Magyarországon is megtapasztalhatták az emberek az éghajlatváltozás következményeit, a hirtelen lezúduló csapadékot, a viharos szeleket. Sok szegény ember került még nagyobb bajba, mert ma Magyarországon 1,2 millió embernek nincs lakóingatlan-biztosítása, mert annyira szegények. Kérdezem: ki fog rajtuk segíteni? A kormány nem, az biztos. Tisztelt Képviselőtársaim! Miért kezdeményezte ma az LMP ezt az ülést? Mint ismert, az ENSZ főtitkára jövő héten hétfőre rendkívüli klímacsúcsot hívott össze, és azt kéri a világ vezetőitől, hogy ne szép szavakkal, hanem komoly vállalásokkal, elköteleződéssel vegyenek részt ezen a klímacsúcson. Mint ismert, az ENSZ főtitkára a közelmúltban több alkalommal is beszélt a klímakatasztrófáról, látván, hogy a világ különböző földrészein milyen problémák vannak. Az óceáni szigetországok joggal félnek attól, hogy az óceán elnyeli a lakóhelyüket, máshol a világban települések váltak élhetetlenné a vízhiány, a nyári hőmérséklet-emelkedés vagy a természeti katasztrófák miatt. Mindezek következményeként várható, hogy a jövőben sok tízmillió ember fogja elhagyni lakóhelyét, és Európában akarnak letelepedni. Ezt a migrációt nem lehet majd megállítani, erre senki sem lesz képes. 2015-ben a párizsi klímacsúcshoz sokan nagy reményeket fűztek, de tudjuk, hogy ma már ez kevés, sokkal többet kell tenni. Elvárjuk a miniszterelnöktől, hogy a magyar emberek érdekében felelős döntéseket hozzon az éghajlatváltozás megfékezése érdekében, és ezekkel a vállalásokkal vegyen részt Magyarország az ENSZ rendkívüli klímacsúcsán. Köszönöm a figyelmet.
Köszönöm szépen, frakcióvezető-helyettes asszony. Tisztelt Országgyűlés! „Aktuális ügyek” címmel a DK képviselőcsoportjából Gyurcsány Ferenc frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm szépen. Hogy van-e mindenható Isten, arról mi, emberek különbözőképpen vélekedünk, de abban egészen biztosak lehetünk, hogy mindenható kormányzás az nincs. Az a kormány, amely mindenhatónak mutatja magát vagy eszerint cselekszik, az nem mindenható, hanem semmirekellő. Hát, mint a mi kormányunk.Tévedünk, ha azt gondoljuk, hogy a kormány vagy a kormány mögött lévő emberek nem olvassák ugyanazokat a tanulmányokat klímavédelem dolgában, mint mi. Olvassák. Mi itt az igazi probléma? Az a probléma, hogy ha egy politikai koncepciót az etnonacionalizmusra építek fel, és azt gondolom, hogy Amerika az első, Magyarország az első, Brazília az első, akkor bajba kerülünk minden olyan gondban, amikor közösen kellene fellépni. A kormánynak bizonyos értelemben a kört kellene négyszögesítenie. Ahhoz, hogy ezekben az ügyekben hatékonyan fellépjen, el kellene hagyni saját politikai, ideológiai területét. Ezt nem teheti meg. Azért, hogy ne érje kihívás azt a politikai-eszmei koncepciót, amire az egész politikája épül, el kell hogy utasítson minden olyan ügyet, amelynek a megoldása túlmutat a nemzetállami kereteken. Ilyen természetesen a klímaügy, de ilyen a menekültkérdés és ezer más dolog. Tévednek azok az emberek és azok a politikusok, akik azt hiszik, hogy ebben a keretben a kormány bármilyen felismeréstől vezetve képes és hajlandó lesz nagy, globális kérdésekkel foglalkozni, mert az már nem ez a kormány. Ezt a kormányt nem megváltoztatni kell, ezt a kormányt le kell váltani, mert egyszerűen alkalmatlan arra, hogy ebben a világban kezeljen globális kérdéseket. Persze van a dolognak egy másik fele, és akkor itt vagyunk az aktualitásoknál. Azt mondja egy meglehetősen ostobának tűnő szöveggel egy kormányzati politikus, hogy a világ óráját lassan Magyarországhoz igazítják. Hát, én nem tudom. Én úgy látom, hogy mindenkinek megvan a maga órája, aztán próbáljuk ezeket valahogyan egyeztetni. Megvan az órája a karcagiaknak, a pápaderecskeieknek és sokaknak. Az egyik oldalról nem hajlandó ez a kormány globális ügyekben részt venni, a másik oldalról pedig elveszi mindenkinek a jogát, hogy a saját életével törődjön. Ugye, itt tartunk az önkormányzati választásoknál. Azt tudom mondani a választóknak, hogy biztosan van olyan kormányzati politikus és polgármester, aki felseperteti az utcát. Biztosan van. Még az is lehet, hogy egyik-másik helyen elszállítják a szemetet rendesen, sok helyen nem. De nem ez az igazi kérdés. Az az igazi kérdés, hogy ezek a kormánypárti polgármesterek lényegében asszisztáltak ahhoz, hogy önkormányzat helyett újra tanácsrendszer legyen Magyarországon, hogy a helyi önigazgatás, önkormányzat helyett a kormányzati központi hatalom végrehajtó szerveivé silányultak a helyi önkormányzatok. És csendben voltak, tűrték, tűrték, hogy elvegyék tőlük az iskolákat, tűrték, hogy elvegyék tőlük az egészségügyi intézményeket, eladták és elárulták a falvaikat, városaikat csak azért, mert a központ rájuk szólt. Hallottak egyetlenegy tüntetésről, ellenállásról, hogy nem adom, ez az én városom, ez egy olyan közösség, amely élni akar, és meg tudja szervezni a saját életét? Nem hallottak. Szó nincs arról, hogy valaki polgárháborút szeretne, ilyenről csak agyament kormánypárti politikusok képzelegnek. Azt szeretnénk, ha meg lehetne mutatni városoknak, falvaknak, kerületeknek, a fővárosnak, hogy lehet ennél szabadabb, önállóbb életet élni, és az emberek települési közössége nem alávetett végrehajtója a kormányzati akaratnak, mert ez a mi hazánk, a mi településünk. Ezért valóban, bizonyos értelemben arról szól ez a választás, amely előttünk van, hogy felszabadítjuk-e ezeket a városokat és településeket. Mert nem mindenható a kormány sem globálisan, sem lokálisan. Köszönöm szépen. [[Taps a DK, az MSZP, az LMP és a Párbeszéd padsoraiból.]]
Köszönöm szépen, frakcióvezető úr. A napirend előtti felszólalások végére értünk. Áder János köztársasági elnök úr államtitkári megbízatás megszűnéséről, valamint új államtitkár kinevezéséről szóló átiratokat küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratait. Parancsoljon, jegyző úr! [[10.30]]
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján, a miniszterelnök javaslatára, Takács Szabolcs Ferenc államtitkárt e megbízatása alól 2019. július 16-ai hatállyal felmentettem.Az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján, a miniszterelnök javaslatára, Steiner Attilát 2019. július 17-ei hatállyal az Igazságügyi Minisztérium államtitkárává kineveztem. Budapest, 2019. július 15. Üdvözlettel: Áder János” „Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján, a miniszterelnök javaslatára, Kara Ákost, az Innovációs és Technológiai Minisztérium államtitkárát, Weingartner Balázst, az Innovációs és Technológiai Minisztérium államtitkárát és dr. Bódis Józsefet, az Emberi Erőforrások Minisztériuma államtitkárát 2019. augusztus 31-ei hatállyal e megbízatása alól felmentettem. Az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján, a miniszterelnök javaslatára, dr. Lőrinczi Zoltánt és dr. Maruzsa Zoltán Viktort 2019. szeptember 1-jei hatállyal az Emberi Erőforrások Minisztériuma államtitkárává, dr. Bódis Józsefet, dr. Boros Anitát és Perényi Sigismund Petert 2019. szeptember 1-jei hatállyal az Innovációs és Technológiai Minisztérium államtitkárává kineveztem. Budapest, 2019. augusztus 23. Üdvözlettel: Áder János”
Köszönöm szépen, jegyző úr. Tisztelt Országgyűlés! Bejelentem, hogy 54 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte az éghajlatváltozási veszélyhelyzetből fakadó, halasztást nem tűrő feladatokról szóló H/7380. számú határozati javaslat megtárgyalása érdekében.Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] bekezdésében foglaltak alapján az Országgyűlés rendkívüli ülésének összehívását kezdeményezte az éghajlatváltozási veszélyhelyzetből fakadó, halasztást nem tűrő feladatokról szóló H/7380. számú határozati javaslat megtárgyalása érdekében.Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! (Szavazás.) Megállapítom, hogy a jelenlévők nagy többsége megszavazta, de úgy látom, hogy az Országgyűlés nem határozatképes. [[Zaj, közbeszólások az ellenzéki sorokból. Szabó Timea: Tényleg?]] Bejelentem azt, tisztelt Országgyűlés, hogy Kocsis Máté frakcióvezető úr levélben kezdeményezte a szavazás szavazatszámláló gép alkalmazásával történő megismétlését. [[Arató Gergely: Miért nem jött ide? Közbeszólás a Jobbik soraiból: Hol van?]] Azt is jelzem, hogy ha ő nem kezdeményezte volna, nekem lett volna kötelességem, mert a hiányzók névsorát meg kell állapítani és ki kell függeszteni. Az indítványnak megfelelően most kérdezem a tisztelt Országgyűlést, elfogadja-e az elnöki jogkörben előterjesztett napirendi javaslatokat. Kérem, szavazatszámláló gép segítségével, alkalmazásával szavazzanak! [[Szavazás.]] Megállapítom, hogy az Országgyűlés 43 igen szavazattal, ellenszavazat és tartózkodás nélkül… [[Szabó Timea, Tordai Bence, dr. Varga-Damm Andrea, dr. Steinmetz Ádám, Bangóné Borbély Ildikó, Bana Tibor képviselők jelzik, hogy nem működik a gépük.]] Csak kihirdetem az eredményt: az Országgyűlés 43 igen, ellenszavazat és tartózkodás nélkül szavazta meg a napirendi javaslatot. Ennek megfelelően az Országgyűlés nem határozatképes. [[Felzúdulás az ellenzéki sorokban. Varju László: Újra kell szavazni!]] Tordai Bence képviselő úr kér szót. [[Zaj, közbeszólások. Dr. Varga-Damm Andrea: Elnök úr, nem működik a gép! Rossz a gép! Nem működik a szavazatszámláló!]] Megismételni nem lehet. Amennyiben valaki nem szavazott, akkor azt rögzíteni tudjuk, de nem tudok… [[Dr. Varga-Damm Andrea közbeszólása. Arató Gergely: Már megint ez a szavazógép!]] Tisztelt Országgyűlés! Most hivatali kötelességem felszólítani a frakciókat, hogy biztosítsák a határozatképességet, de figyelembe véve azt, hogy a Fidesz frakcióvezetője és a KDNP is arról tájékoztatott, hogy a mai napon nem vesznek részt az Országgyűlés munkájában, ezért nem látok lehetőséget arra, hogy a mai napon az Országgyűlés határozatképességét helyreállítsuk. Ezért megköszönöm valamennyiüknek a megjelenést. Tájékoztatom önöket, hogy az Országgyűlés következő ülésének időpontjáról [[Dr. Varga-Damm Andrea: Ügyrendit nyomtam!]] a későbbiekben kapunk tájékoztatást. Az ülést bezárom.